**Előterjesztés**

**Hévíz Város Önkormányzat Képviselő-testületének**

**2026.02.12-i rendes nyilvános ülésére**

**Tárgy:** A Hévízi Turisztikai Nonprofit Kft. soron következő taggyűlésére mandátum kialakítása

**Az előterjesztő:** Naszádos Péter polgármester

**Készítette:** Böröczné Bolla Krisztina ügyvezető igazgató

**Megtárgyalta:** Pénzügyi, Városfejlesztési és Ügyrendi Bizottsága

**Törvényességi szempontból ellenőrizte:** Dr. Tüske Róbert jegyző

Naszádos Péter

Hévíz Város polgármestere

**I.**

**TÁRGY ÉS TÉNYÁLLÁS ISMERTETÉSE**

**Tisztelt Képviselő-testület!**

Hévíz Város Önkormányzat a Hévízi Turisztikai Nonprofit Kft.-ben 47 %-ban tulajdonos. A gazdasági társaság tervezetten 2026. február 16-án tartja soron következő taggyűlését, ahol az alábbi napirendi pontok kerülnek megtárgyalásra:

1. A Hévízi Turisztikai Nonprofit Kft 2026. évi üzleti tervének elfogadása
2. Egyéb ügyek

Hévíz Város Önkormányzatot Polgármester Úr képviseli a taggyűlésen, ehhez szükséges a Képviselő-testület véleményét kialakítani, és megadni a mandátumot ahhoz, hogy Polgármester Úr szavazni tudjon a taggyűlésen.

1. A Hévízi Turisztikai Nonprofit Kft. 2026 évi üzleti terve (*A 2026. évi üzleti terv az előterjesztés melléklete)*
2. **A turisztikai környezet rövid áttekintése**

Az európai és hazai turizmus 2024–2025-ben is növekedési pályán maradt. A vendégforgalom meghaladta a járvány előtti szinteket, ugyanakkor az utazói döntések szerkezete átalakult: egyre nagyobb hangsúlyt kap a minőség, a fenntarthatóság, a hosszabb tartózkodási idő és a szezonon kívüli utazás.

Magyarország turizmusa országos szinten is kedvezően alakult, a vendégszám és a vendégéjszakák száma emelkedett, különösen a külföldi kereslet élénkülése révén. A növekedés nemcsak mennyiségi, hanem gazdasági értelemben is érzékelhető volt, amit a szállodai bevételek és az átlagos szobaárak emelkedése is alátámaszt.

1. **Hévíz turisztikai helyzete és kínálati változások**

Hévíz turizmusa 2024–2025-ben stabil, több lábon álló keresleti szerkezetet mutatott. A belföldi vendégforgalom továbbra is meghatározó bázist jelent, miközben a külföldi piacok – különösen a német, osztrák, cseh és szlovák vendégek – hosszabb tartózkodási idővel és magasabb költéssel járulnak hozzá a város gazdasági teljesítményéhez. A nemzetiségi összetétel diverzifikáltsága csökkenti a piaci kockázatokat, és növeli a desztináció alkalmazkodóképességét.

A kínálati oldalon 2024–2025 fordulóján jelentős minőségi előrelépés történt. A szálláshelyi szolgáltatások színvonala tovább javult, valamint 2025-ben megnyílt új ötcsillagos szálloda nyitásával. A prémium kapacitás bővülése hozzájárul Hévíz nemzetközi pozicionálásának erősítéséhez, és lehetőséget teremt a magasabb költésű vendégkör megszólítására.

A városkép és a vendégélmény szempontjából szintén jelentős mérföldkő volt, hogy 2025 tavaszának végén átadásra került a megújult belvárosi főtér és rendezvénytér, amely lezárta a korábbi városi beruházásokkal összefüggő bizonytalanságot, és új rendezvényszervezési lehetőségeket teremtett.

1. **Turisztikai trendek és jövőbeli kihívások**

A nemzetközi trendek alapján a turizmus jövője a minőségi, egész éves működés irányába halad. A klímaváltozás hatásai, a tömegturizmus kerülése, a többgenerációs utazások terjedése, valamint az egészségtudatos és aktív kikapcsolódás iránti igény mind olyan tényezők, amelyek Hévíz adottságait erősítik, ugyanakkor tudatos tervezést és megfelelő erőforrásokat igényelnek.

1. **A 2026. évi pénzügyi tervezés bemutatása**

A 2026-os évre vonatkozóan a társaság három pénzügyi forgatókönyvet dolgozott ki:

* **minimum forgatókönyv**: 63 millió Ft önkormányzati támogatás,
* **médium forgatókönyv**: 83 millió Ft önkormányzati támogatás,
* **optimum forgatókönyv**: 116 millió Ft önkormányzati támogatás.

A médium és optimum forgatókönyvek a társaság stabil működését, valamint a 2026-ra tervezett szakmai és marketingfeladatok teljes körű és biztonságos megvalósítását célozzák. Ezek a tervek lehetővé tennék az év második felére tervezett jelentősebb aktivitások megvalósítását is.

Az állami elvonások következtében az önkormányzat 2026-ban a minimum forgatókönyv szerinti támogatási szint biztosítását jelezte. Ez a keret az alapfeladatok ellátását lehetővé teszi, ugyanakkor korlátozza a stratégiai mozgásteret és a rugalmas reagálási képességet. Az önkormányzat ugyanakkor nyitott arra, hogy az áprilisi választásokat követően a pénzügyi és szakmai terveket újratárgyalja.

1. **Összegzés és javaslat**

Összességében megállapítható, hogy Hévíz turizmusa stabil alapokon áll, és a piaci, valamint kínálati trendek összhangban vannak a város hosszú távú stratégiai irányaival. Ugyanakkor a 2026. évi feladatok megvalósításának mértékét és hatékonyságát alapvetően befolyásolja az önkormányzati támogatás szintje.

A fenti szempontok alapján javasolt:

* a 2026. évi működés minimum feltételeinek biztosítása,
* valamint a pénzügyi és szakmai tervek újbóli áttekintése az év során, különös tekintettel az év második felére tervezett aktivitásokra.

A döntésekhez egyszerű szótöbbség szükséges.

**II.**

**HATÁROZATI JAVASLAT**

1. Hévíz Város Önkormányzat Képviselő-testülete mandátumot biztosít a polgármester részére a Hévízi Turisztikai Nonprofit Korlátolt Felelősségű Társaság (8380 Hévíz, Rákóczi u. 2. adószáma: 23141823220 cégjegyzékszáma: 20 09 071334) 2026. február 16-i taggyűlésére, amelynek alapján szavazzon igennel az alábbi napirendek megtárgyalására és a napirendek szavazása során a 2. pont szerinti szavazatokat adja le:
2. A Hévízi Turisztikai Nonprofit Kft 2026. évi üzleti tervének elfogadása,
3. Egyéb ügyek.

2. A Képviselő-testület:

1. számú napirendhez: a Képvisel-testületület igennel szavaz a társaság 2026. évi üzleti tervére, a pénzügyi terv „minimum” változatára, melyben a bevételek és kiadások főösszege 151.300 ezer Ft, melyből Hévíz Város Önkormányzat hozzájárulása 63.400 ezer Ft.
2. számú napirendhez: igennel szavaz, az egyéb napirendi pontok elfogadására.

Felelős: Naszádos Péter

Határidő: 2026. február 16.

**III.**

**FELÜLVIZSGÁLATOK – EGYEZTETÉSEK**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Szintén László | közgazdasági osztályvezető |  |  |
| Dr. Tüske Róbert | jegyző |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Böröczné Bolla Krisztina | ügyvezető igazgató |  |  |